MT Steyn-standbeeld se lot bekend | Maroela Media
Die Universiteit van die Vrystaat (UVS) het Vrydag aangekondig dat die universiteit se raad die hervestiging van die MT Steyn-standbeeld goedgekeur het.
Volgens Lacea Loader, woordvoerder van die UVS, het die raad dié besluit vroeër Vrydag tydens sy kwartaallikse vergadering geneem en is die besluit later tydens 'n mediakonferensie bekend gemaak.
Loader het gesê daar is besluit dat die Marthinus Theunis Steyn-standbeeld op dié universiteit se hoofkampus van die kampus na 'n ander plek geskuif moet word. "Die raad het versoek dat die verskuiwing in volle samewerking met die familie van pres. MT Steyn gedoen moet word."
Volgens Loader volg die raad se besluit ná 'n aanbeveling van 'n spesiale taakspan aan prof. Francis Petersen, rektor en visekanselier van die UVS.
"Die besluit is nie ligtelik geneem nie, maar ek glo dit is in die beste belang van die universiteit," het Petersen gesê.
Die spesiale taakspan is vroeër vanjaar deur Petersen aangestel om 'n raamwerk op te stel en te implementeer rakende 'n proses om die standbeeld se posisie voor die hoofgebou op die Bloemfontein-kampus te hersien.
Die taakspan het vier opsies oorweeg: die behoud van die standbeeld in die huidige posisie; die herinterpretasie van die standbeeld en die spasie daar rondom; die hervestiging van die standbeeld op 'n ander deel van die kampus en die hervestiging van die standbeeld na 'n ander plek.
Daar is verskeie openbare verhore gehou op al drie UVS-kampusse en volgens die universiteit is daar ook met ander rolspelers soos Steyn se familie in gesprek getree.
Francis Petersen. Foto: UVS
"Aangesien daar nie 'n presedent vir so 'n proses in Suid-Afrika is in terme van huidige wetgewing nie, kan die proses lei tot die ontwikkeling van 'n protokol wat deur ander instellings gebruik kan word om soortgelyke veranderinge in die toekoms te maak," het Petersen gesê.
Volgens hom sal die verskuiwing van die standbeeld na 'n ander plek weg van die kampus die beste wees vir die universiteit se visie vir die toekoms. "Dit sluit in om te verseker dat die UVS 'n plek is waar almal welkom voel en waar diversiteit aangemoedig en gevier word en waar konsepte soos dekolonisering in 'n akademiese en realistiese wyse gepak word en waar integrasie op 'n holistiese wyse bewerkstellig word."
Petersen het gesê die verskuwing van die standbeeld sal wetlik en op 'n waardige wyse geskied. "'n Omvattende benadering en samehangende proses sal geïmplementeer word om die ruimte voor die hoofgebou te herkonseptualiseer."
Petersen het gesê hoewel die verskuiwing van die standbeeld die potensiaal het om verdeeldheid in die universiteitsgemeenskap te saai, het die openbare prosesse die potensiaal getoon om 'n vlak van verdraagsaamheid te skep.
Volgens Petersen het die raad dit goedgekeur dat die nodige wetgewende prosesse soos uiteengesit deur die Vrystaatse Erfenishulpbronne-agentskap gevolg sal word met die verskuiwing van die standbeeld.
Die voormalige CR Swart-gebou, die Vrystaatse regering se provinsiale hoofkantoor, is in 2015 ter nagedagtenis aan die ontslape Kubaanse leier, Fidel Castro, hernoem.
Beste belang van die universiteit se gat man. Een ding moet julle weet julle kan ons geskiedenis nie uitwis nie, julle kan ons kultuur nie uitwis nie, julle kan ons taal nie uitwis nie. Jylle kan ons geloof nie uitwis nie. Ons is hier om te bly!!
Petersen is n lakei van die EFF en ANC. Vat die stanbeeld weg. Die kriminele aktiwitete op die VU kampus en verkragting van Afrikaans is benede helde soos MT Steyn. Sit maar n stanbeeld van Zuma op dit pas goed in by die beeld van die VU
Nou is daar plek vir julle malema standbeeld. Coming soon…
Dank vader my kinders sal nooit die Kovsies sien . Van die eens ongelooflike instelling is daar niks oor
En so word ons geskiedenis weggerraap… wonder wie sal nou daardie plekkie vervang as di standbeeld verskuif/verwyder word? Vewyder al eerder al ons standbeelde en gaan sit by die voortrekker monument sodat ons geskiedenis daar bewaar kan word.